|  |  |  |
| --- | --- | --- |
| Bosna i Hercegovina  FEDERACIJA BOSNE I HERCEGOVINE  **FEDERALNO MINISTARSTVO ZA PITANJA**  **BORACA I INVALIDA ODBRAMBENO**  **OSLOBODILAČKOG RATA**  FEDERALNO MINISTARSTVO  ZA PITANJA BRANITELJA I INVALIDA  DOMOVINSKOG RATA | Bosnia and Herzegovina  FEDERATION OF BOSNIA AND HERZEGOVINA  FEDERAL MINISTRY OF THE WAR VETERANS | Босна и Херцеговина  ФЕДЕРАЦИЈА БОСНЕ И ХЕРЦЕГОВИНЕ  ФЕДЕРАЛНО МИНИСТАРСТВО ЗА ПИТАЊА БОРАЦА И ИНВАЛИДА ОДБРАМБЕНО ОСЛОБОДИЛАЧКОГ РАТА |

Na osnovu člana 56. Zakona o organizaciji uprave u Federaciji Bosne i Hercgovine (“Sl. novine Federacije BiH”, broj: 35/05), člana 31. stav 1. i člana 38. Zakona o izvršenju Budžeta Federacije Bosne i Hercegovine za 2017. godinu (“Sl. novine Federacije BiH”, broj: 104/16) i tačke II Odluke Vlade Federacije Bosne i Hercegovine o usvajanju Programa utroška sredstava sa kriterijima raspodjele sredstava “Tekući transferi pojedincima- za pomoć u liječenju boraca-branitelja” utvrđenog budžetom Federacije Bosne i Hercegovine za 2017. godinu V.broj: 108/2017 od 27.01.2017. godine, federalni ministar za pitanja boraca i invalida odbrambeno-oslobodilačkog rata/federalni ministar za pitanja branitelja i invalida domovinskog rata, objavljuje:

**J A V N I P O Z I V**

**Za podnošenje zahtjeva za ostvarivanje prava na dodjelu sredstava za pomoć u liječenju boraca/branitelja iz Budžeta Federacije Bosne i Hercegovine za 2017. godinu iz oblasti branilačko/braniteljsko-invalidske zaštite**

**I**

Predmet Javnog poziva je odobravanje jednokratne novčane pomoći u liječenju boraca/branitelja iz sredstava “Tekući transferi pojedincima- za pomoć u liječenju boraca-branitelja” utvrđenog u razdjelu 32 ekonomski kod 614200 Budžeta Federacije Bosne i Hercegovine za 2017. godinu (“Sl. novine Federacije BiH”, broj: 104/16).

**II**

Pravo sudjelovanja za dodjelu jednokratne novčane pomoći u liječenju imaju fizička lica koja pripadaju kategoriji branilačkih/braniteljskih populacija: ratni vojni invalidi i članovi njihove uže porodice, članovi porodica šehida i poginulih branilaca/branitelja, te demobilisani branioci/ branitelji i članovi njihove uže porodice.

Sredstva iz tačke I ovog poziva dodjeljivat će se u visini 1/12 raspoloživih sredstava, a na osnovu zahtjeva podnesenih od objavljivanja Javnog poziva do kraja 2017. godine.

Odobravanje sredstava iz tačke I ovog poziva vršit će se u skladu sa općim i posebnim kriterijima.

**III**

Opći kriteriji za odobravanje jednokratne novčane pomoći u liječenju su:

* težina i priroda bolesti,
* visina sredstava potrebnih za liječenje,
* hitnost slučaja,
* socijalno-materijalni status,
* broj podnesenih zahtjeva i
* iznos raspoloživih sredstava.

**IV**

Posebni kriteriji za odobravanje jednokratne novčane pomoći u liječenju su:

1.Sredstva “Tekući transferi pojedincima- za pomoć u liječenju boraca-branitelja”, mogu se koristiti za dodjelu novčane pomoći u liječenju ratnih vojnih invalida i članova njihove uže porodice, članova porodica šehida i poginulih branilaca/branitelja, te demobilisanih branilaca/branitelja i članova njihove uže porodice, u skladu sa ovim kriterijima.

Liječenjem u smislu ovih kriterija ne smatra se banjsko-klimatsko liječenje i nabavka ortopedskih pomagala.

Za povratnike u Republiku Srpsku i lica iz Distrikta Brčko nabavka ortopedskih pomagala se smatra liječenjem ukoliko po važećim propisima, prema mjestu prebivališta, ne mogu ostvariti pravo na ortopedsko pomagalo ili nisu oslobođeni participacije prilikom nabavke ovih pomagala.

2. Novčana pomoć u liječenju može se odobriti samo jednom u toku budžetske godine.

3. Prilikom odobravanja sredstava vodit će se računa o socijalno-materijalnom statusu podnosioca zahtjeva, težini i prirodi bolesti, hitnosti slučaja, broju podnesenih zahtjeva i iznosu raspoloživih novčanih sredstava.

Prioritet za odobravanje sredstava imaju lica iz tačke II stav 1. ovog poziva u slučaju teških bolesti kao što su: maligna oboljenja, endemska nefropatija, hirurške intervencije na srcu i mozgu, sve vrste degenerativnih oboljenja centralnog nervnog sistema, infarkt (srčani i moždani), oboljenja mišićnog sistema, paralize i druga teška oboljenja.

4. Zahtjev za dodjelu jednokratne novčane pomoći u liječenju treba da sadrži sve lične podatke o podnosiocu zahtjeva (prezime, ime, ime oca, JMBG), adresu i broj kontakt telefona, te detaljno obrazloženje o potrebi pomoći.

Uz zahtjev obavezno trebapriložiti slijedeće dokaze:

-fotokopiju lične karte i CIPS prijavnicu za podnosioca zahtjeva-pripadnika branilačke/braniteljske populacije;

-uvjerenje o pripadnosti određenoj kategoriji branilačke/braniteljske populacije izdato od strane općinske službe nadležne za branilačko/braniteljsko-invalidsku zaštitu, odnosno od organa nadležnog za vojne evidencije;

-potpunu medicinsku dokumentaciju izdatu obavezno od ljekara odgovarajuće specijalnosti sa kontinuitetom liječenja, te posebno o liječenju u 2017. godini sa dijagnozom i propisanom terapijom;

-za liječenje u inostranstvu priložiti dokaz odgovarajuće klinike da se to oboljenje ne može uspješno liječiti u Bosni i Hercegovini uz preporuku za liječenje u inostranstvu;

-ukoliko se zahtjev odnosi na liječenje člana uže porodice dokaz o srodstvu ne stariji od šest mjeseci (izvod iz matične knjige vjenčanih, izvod iz matične knjige rođenih…);

-kućna lista za članove užeg zajedničkog domaćinstva ovjerena od strane nadležnog organa,

-za sve članove domaćinstva dokaz o radnom statusu ili školovanju (ukoliko nije u radnom odnosu potvrda Zavoda za zapošljavanje da je prijavljen kao nezaposleno lice, a ukoliko se ne vodi na birou za zapošljavanje uvjerenje PIO/MIO o radnom statusu, ukoliko je u radnom odnosu potvrda od preduzeća/ustanove o radnom statusu i mjesečnim primanjima, ukoliko je korisnik penzije potvrda Federalnog zavoda PIO/MIO ili kopija čeka o penziji, dokaz o školovanju za djecu stariju od 15. godina);

-dokaz da li je u 2016. i 2017.godini ostvarena novčana pomoć za liječenje od općine ili kantona po mjestu prebivališta/boravišta (ukoliko jeste navesti iznos odobrene novčane pomoći za liječenje);

-za podnosioce zahtjeva i članove njihove uže porodice koji su uposlenici državnih, federalnih, kantonalnih ili općinskih organa uprave, upravnih organizacija, drugih javnih ustanova ili preduzeća, dokaz da li je u 2016. i 2017.godini ostvarena novčana pomoć za

liječenje iz budžetskih sredstava (ukoliko jeste navesti iznos odobrene novčane pomoći za liječenje);

- ovjerena potvrda banke sa brojem tekućeg računa podnosioca zahtjeva ili fotokopija kartice tekućeg računa banke otvorenog na ime podnosioca zahtjeva-pripadnika branilačke/braniteljske populacije.

**V**

Zahtjevi lica kojima je dodijeljena jednokratna novčana pomoć za liječenje u prethodnoj godini od ovog ministarstva, neće se razmatrati u 2017. godini, izuzev zahtjeva za liječenje najtežih oboljenja kao što su: maligna oboljenja, leukemije, paralize, oboljenja koja se liječe van teritorije Bosne i Hercegovine i druga teška oboljenja, a čije liječenje zahtjeva kontinuirano velika finansijska sredstva, ukoliko podnosiocu zahtjeva nisu odobrena sredstva za liječenjeoboljenja po federalnim i kantonalnim programima zdravstvene zaštite.

Zahtjevi lica koja su kao uposlenici državnih, federalnih, kantonalnih ili općinskih organa uprave, upravnih organizacija, drugih javnih ustanova ili preduzeća, ostvarila pravo na novčanu pomoć u liječenju iz budžetskih srdstava, neće se uzimati u razmatranje u smislu ovih Kriterija, izuzev zahtjeva za liječenje najtežih oboljenja iz tačke IV podtačka 3. stav 2. ovog poziva.

**VI**

Zahtjevi koji nisu kompletirani svim propisanim dokazima iz tačke IV ovog poziva, neće se uzimati u razmatranje.

Zahtjevi koji su podneseni mimo roka iz tačke II stav 2. ovog poziva neće se uzimati u razmatranje.

**VII**

Prijedlog za odobrenje sredstava za pružanje jednokratne novčane pomoći u liječenju licima iz tačke II stav 1. ovog poziva federalnom ministru daje Komisija za pružanje novčane pomoći u liječenju ratnih vojnih invalida i članova njihove uže porodice, članova porodica šehida i poginulih branilaca/branitelja te demobiliziranih branilaca/branitelja i članova njihove uže porodice za 2017.godinu, koju je rješenjem imenovao federalni ministar.

Komisija razmatra zaprimljene zahtjeve na osnovu Javnog poziva sa kriterijima te obrazložen prijedlog dostavlja federalnom ministru koji donosi konačnu odluku.

Na zahtjev federalnog ministra u hitnim slučajevima Komisija je dužna odmah, a najkasnije u roku od tri dana razmotriti zahtjev stranke i dostaviti ministru svoj prijedlog, a u skladu sa zahtjevom federalnog ministra koji donosi konačnu odluku.

**VIII**

Aplikacioni formulari će biti objavljeni na WEB stranici Federalnog ministarstva ([www.fmbi.gov.ba](http://www.fmbi.gov.ba)), a moći će se preuzeti i u prostorijama Pisarnice Ministarstva.

Zahtjevi po Javnom pozivu podnose se Federalnom ministarstvu za pitanja boraca i invalida odbrambeno-oslobodilačkog rata/Federalnom ministarstvu za pitanja branitelja i invalida domovinskog rata u Sarajevu, Ulica Alipašina broj 41, na Protokol Ministarstva ili putem pošte.

Nepotpuni zahtjevi kao i zahtjevi podneseni prije objavljivanja Javnog poziva, neće se uzimati u razmatranje, a Federalno ministarstvo nema obavezu vraćanja predate dokumentacije.

**M I N I S T A R**

**Doc. dr. Salko Bukvarević**

Broj: 01-14-681/17

Sarajevo, 02.02.2017. godine